KIRJALLINEN KYSYMYS E-0015/00 esittäjä(t): Alexandros Alavanos (GUE/NGL) komissiolle. Kosovon kulttuuriperinnön suojelusuunnitelmat.



Virallinen lehti nro 303 E , 24/10/2000 s. 0124 - 0125



KIRJALLINEN KYSYMYS E-0015/00 esittäjä(t): Alexandros Alavanos (GUE/NGL) komissiolle (19. tammikuuta 2000) Aihe: Kosovon kulttuuriperinnön suojelusuunnitelmat Vastauksessaan kysymykseeni (E-1587/99)(1) Jugoslavian sodassa vaurioituneiden kulttuurimuistomerkkien korjaamisesta komissio totesi, että komissiolla itsellään ei ole toimivaltaa toteuttaa mitään toimenpiteitä Kosovon kulttuuriperinnön suojelemiseksi. Marraskuussa 1999 pidetyssä kulttuuriministerien neuvoston kokouksessa asiasta vastaava komission jäsen Reding otti kuitenkin esiin tämän kysymyksen ja tähdensi, että helmikuun 2000 jälkeen käsitellään suunnitelmia Kosovon kulttuuriperinnön suojelutarpeiden selvittämiseksi. Kysyn komissiolta, onko sillä uusia vastauksia kysymykseen E-1587/99 kulttuuriministerien neuvoston kokouksen jälkeen: 1. Millä tavoin se aikoo tukea korjaussuunnitelmia? 2. Onko muistomerkkien korjaamisesta laadittu konkreettinen ohjelma, johon sisältyy tieteellisiä tutkimuksia, aikataulut ja toimien tärkeysjärjestys? 3. Kun otetaan huomioon, että muistomerkkejä vaurioitui myös muualla Jugoslaviassa, laaditaanko niiden korjaamiseksi vastaavia suunnitelmia? (1) EYVL C 170, 20.6.2000, s. 41. Viviane Redingin komission puolesta antama vastaus (28. helmikuuta 2000) Komissio haluaa nyt ilmoittaa arvoisalle parlamentin jäsenelle kulttuurineuvoston vastikään pitämän kokouksen seurauksena ja koulutus- ja kulttuuriasioista vastaavan komissaarin antaman Kosovon kulttuuriperinnön suojelemiseksi tarvittavia toimenpiteitä koskevan julkilausuman perusteella, että Euroopan neuvoston kanssa on tehty sopimus asiasta. Sopimuksessa määrätään perustettavaksi kulttuuriperintöalan asiantuntijoista muodostuva korkean tason ryhmä. Tavoitteena on ehdottaa ratkaisuja ongelmiin, joita syntyy Kosovon kulttuuriomaisuuden hävityksestä ja tuhoutumisesta. Korkean tason asiantuntijaryhmän jäsenet päätetään tiiviissä neuvotteluissa, joihin osallistuvat seuraavat tahot: komissio, Euroopan neuvosto ja Kosovon kansainvälinen hallintoelin. Neuvotteluissa on mukana myös muita kansainvälisiä elimiä ja valtiosta riippumattomia järjestöjä, kuten historiallisten muistomerkkien ja alueiden suojelujärjestö (Icomos, International council of monuments and sites), kansainvälinen museoalan järjestö (ICOM, International council of museums), Unescon alainen kansainvälinen entistämistutkimuksen keskus Roomassa (Iccrom) sekä Euroopan kulttuuri- ja luonnonperinnön suojeluun tähtäävien järjestöjen kansainvälinen liitto (Europa Nostra). Kosovon kansainvälisen hallintoelimen, jälleenrakennusviraston (perustettu Bosnialle ja Hertsegovinalle, Kroatialle, Jugoslavian liittotasavallalle ja entiselle Jugoslavian tasavallalle Makedonialle annettavasta avusta annetun asetuksen (EY) N:o 1628/96 muuttamisesta sekä Euroopan jälleenrakennusviraston perustamisesta 15. marraskuuta 1999 annetulla neuvoston asetuksella (EY) N:o 2454/1999(1)) sekä paikallis-, alue- ja liittovaltiotason viranomaisten osallistuessa toimintaan ja koordinoidessa sitä korkean tason asiantuntijaryhmän tavoitteena on tutkimuksen perusteella määrittää yksityiskohtaisesti kaikkien etnisten ryhmien ja uskontokuntien kulttuuriomaisuuden, lähinnä rakennustaiteellisen tai arkeologisen perinnön (muistomerkit tai paikat), hävitys ja tuhoutuminen kaikkialla Kosovossa, laatia tutkimuksen perusteella luettelo tärkeimmistä toimista ja auttaa perustamaan paikallisen, alueellisen ja liittovaltiotason asiantuntijoiden ryhmiä. Ryhmissä olisi oltava edustettuina alueen kaikki etniset ja uskonnolliset ryhmät, ja ryhmien olisi tehtävä toteutettavuustutkimuksia tai toimenpidesuunnitelmia tutkimuksessa havaittujen ensisijaisten tavoitteiden alalla. Mitä tulee muuhun Jugoslavian alueeseen, komissio pyytää arvoisaa parlamentin jäsentä tutustumaan komission vastaukseen parlamentin jäsenen aiempaan kirjalliseen kysymykseen E-1587/99(2). (1) EYVL L 299, 20.11.1999. (2) EYVL C 170, 20.6.2000, s. 41.